વિધાનસભાની ચૂંટણી બાદ ફરી એક વાર રાજ્યમાં ભાજપ – કોંગ્રેસના આંતરિક રાજકારણમાં ગરમાવો આવ્યો છે. રાજ્યની મહાપાલિકાઓ, પાલિકાઓ, તાલુકા અને જિલ્લા પંચાયતોમાં વર્તમાન શાસકોની અઢી વર્ષના શાસનની સમય મર્યાદા પૂરી થતાં હવે નવા સુકાનીઓની વરણીની પ્રક્રિયા શરૃ થઈ ગઈ છે. પહેલી ટર્મમાં જે સભ્યોને સત્તામાં બેસવાનો વારો નથી આવ્યો તેઓ સત્તાની ખુરશીમાં બેસવા તલપાપડ છે. અમદાવાદ, વડોદરા, સુરત, રાજકોટ, ભાવનગર અને જામનગર મહાનગરપાલિકામાં પણ નવા સુકાનીઓ આવી રહ્યા છે. મહાપાલિકાઓમાં ભાજપનું શાસન છે જ્યારે રાજ્યની ૩૩ જિલ્લા પંચાયતોમાંથી રપમાં કોંગ્રેસનું શાસન છે.